**MAŽEIKIŲ RAJONO SAVIVALDYBĖS**

**VISUOMENĖS SVEIKATOS BIURAS**

|  |
| --- |
| Biudžetinė įstaiga, Naftininkų g. 9, 89239 Mažeikiai. tel. (8 443) 41499, el. p. [mazeikiuvsb@gmail.com](mailto:mazeikiuvsb@gmail.com), http://www.mazeikiuvsb.istaiga.lt |
| Duomenys kaupiami ir saugomi Juridinių asmenų registre, kodas 303189089 |

**MAŽEIKIŲ RAJONO SAVIVALDYBĖS**

**IKIMOKYKLINIO UGDYMO ĮSTAIGŲ VAIKŲ**

**PROFILAKTINIŲ SVEIKATOS PATIKRINIMŲ DUOMENŲ ANALIZĖ 2018/2019 METAIS**

Mažeikiai, 2018

**PROFILAKTINIAI IKIMOKYKLINIO UGDYMO ĮSTAIGŲ VAIKŲ**

**SVEIKATOS PATIKRINIMAIMAŽEIKIŲ RAJONO SAVIVALDYBĖJE**

Vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu, Nr. V-313 patvirtinta Lietuvos higienos norma HN 75:2010 ,,Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ (TAR, 2014-06-13, Nr. 2014-07604), priimant vaiką į įstaigą ir vėliau kiekvienais metais turi būti pateiktas Vaiko sveikatos pažymėjimas (forma Nr. 027-1/a). Šioje apskaitos formoje gydytojas įrašo pagrindinius vaiko sveikatos būklės duomenis: ūgį, svorį, kraujospūdį, klausos, regos, kraujotakos, kvėpavimo, nervų, virškinimo, urogenitalinės, endokrininės, skeleto ir raumenų sistemos sutrikimus bei kraujo ligas. Taip pat šioje formoje pateikiama išvada apie vaiko fizinį pasirengimą, pagal kurį jis priskiriamas vienai iš trijų - pagrindinei, parengiamajai ar specialiajai fizinio ugdymo grupei. Vykdant naują Lietuvos Respublikos sveikatos apsaugos ministro 2013 m. gegužės 16 d. įsakymą Nr. V-507 „Dėl Lietuvos Respublikos sveikatos apsaugos ministro 2004 m. gruodžio 24 d. įsakymo Nr. V-951 „Dėl statistinės apskaitos formos Nr. 027-1/a „Vaiko sveikatos pažymėjimas“ pakeitimo, vaiko sveikatos pažymėjimą taip pat turi užpildyti odontologas, kuris privalo įrašyti vaiko dantų ir žandikaulio būklę.

Vaikų kasmetinių profilaktinių patikrinimų duomenų analizė padės kryptingai planuoti ir įgyvendinti sveikatos priežiūrą ikimokyklinio ugdymo įstaigose.

**PROFILAKTINIŲ SVEIKATOS PATIKRINIMŲ REZULTATAI**

2018 m. rugsėjo mėn. Mažeikių rajono savivaldybėje veikia 14 ikimokyklinio ugdymo įstaigų, iš jų 11 – Mažeikių mieste, 1 – Sedoje, 1 – Viekšniuose, 1 – Tirkšlių kaime ir 1 darželis - mokykla „Kregždutė“, kurią lanko ikimokyklinio amžiaus vaikai (1 lentelė).

Pagal ikimokyklinio ugdymo įstaigų visuomenės sveikatos priežiūros specialistų pateiktus duomenis, 2018 m. rugsėjo mėn. Mažeikių rajono ikimokyklinio ugdymo įstaigas pradėjo lankyti 2 308 vaikai, iš jų lopšelio grupės - 413 vaikų, darželio grupės - 1 410 vaikų, priešmokyklinės grupės - 485 vaikai. Profilaktiškai sveikatą pasitikrinusių vaikų dalis sudarė 100 proc. (1 lentelė).

**1 lentelė. Profilaktiškai sveikatą pasitikrinusių vaikų dalis pagal įstaigas**

|  |  |  |  |  |
| --- | --- | --- | --- | --- |
| **Eil. Nr.** | **Ikimokyklinio ugdymo įstaigos pavadinimas** | **Vaikų**  **skaičius** | **Profilaktiškai sveikatą pasitikrinusių vaikų skaičius** | **Profilaktiškai sveikatą pasitikrinusių vaikų dalis, proc.** |
| 1. | Mažeikių m. l./d „Žilvitis“ | 224 | 224 | 100 |
| 2. | Mažeikių m. l./d. „Buratinas“ | 213 | 213 | 100 |
| 3. | Mažeikių m. l./d. „Gintarėlis“ | 175 | 175 | 100 |
| 4. | Mažeikių m. l./d. „Berželis“ | 151 | 151 | 100 |
| 5. | Mažeikių m. l./d. „Eglutė“ | 198 | 198 | 100 |
| 6. | Mažeikių m. l./d. „Delfinas“ | 200 | 200 | 100 |
| 7. | Mažeikių m. l./d. „Linelis“ | 171 | 171 | 100 |
| 8. | Mažeikių m. l./d. „Saulutė“ | 100 | 100 | 100 |
| 9. | Mažeikių m. l./d „Bitutė“ | 313 | 313 | 100 |
| 10. | Mažeikių m. l./d. „Pasaka“ | 212 | 212 | 100 |
| 11. | Mažeikių m. d./m. „Kregždutė“ | 59 | 59 | 100 |
| 12. | Mažeikių r. Viekšnių m. l./d. „Liepaitė“ | 109 | 109 | 100 |
| 13. | Mažeikių r. Sedos m. l./d. | 102 | 102 | 100 |
| 14. | Mažeikių r. Tirkšlių km. l./d. „Giliukas“ | 81 | 81 | 100 |
| **Viso** | | **2 308** | **2 308** | **100** |

Dažniausiai vaikams buvo registruojami kvėpavimo sistemos ir nervų sistemos sutrikimai. Sergančių šiomis ligomis buvo užregistruota apie 30 proc. visų pasitikrinusių sveikatą ikimokyklinio ugdymo įstaigų vaikų - kvėpavimo sistemos sutrikimai sudarė 320 atvejų (13,9 proc.), nervų sistemos sutrikimai – 366 atvejai (15,9 proc.). Trečioje vietoje buvo kraujotakos sistemos sutrikimai – 183 (7,9 proc.). Taip pat nemažai užregistruota susirgimų odos bei jos priedų – 101 atvejis, regos sistemos sutrikimų – 75 atvejai, skeleto - raumenų sistemos sutrikimų – 94, virškinimo sistemos – 33, endokrininės sistemos ir urogenitalinės sistemos sutrikimų – po 25 atvejus. Registruojami 5 klausos sistemos sutrikimo atvejai ir 10 kraujo ligų atvejų (1 pav.).

**1 pav. Profilaktiškai pasitikrinusių ikimokyklinio ugdymo įstaigų vaikų sergamumas (proc.)**

***Klausos sistema***

Klausa – sugebėjimas girdėti. Klausos silpnėjimo ar praradimo priežasčių yra daug: stiprus triukšmas, smegenų augliai, įvairių antibiotikų vartojimas, kai kurios infekcinės, genetinės ligos, traumos. Klausa gali sutrikti, kai persirgus bet kuria virusine liga, pavyzdžiui, gripu, išsivysto komplikacija – ausų uždegimas.

Analizuojant rajono profilaktiškai pasitikrinusių vaikų, lankančių ikimokyklinio ugdymo įstaigas, sveikatą, užregistruoti 5 klausos sutrikimo atvejai (darželio grupėse - 4 atvejai, priešmokyklinio ugdymo grupėse - 1 atvejis).

***Regos sistema***

Dažna vaikų sveikatos problema yra regos sistemos sutrikimai, kuriuos nulemia per didelis krūvis, tenkantis akims: ilgas laikas praleidžiamas, prie kompiuterio, ilgas televizoriaus žiūrėjimas, sėdėjimas nepritaikytose vietose pagal vaikų regos aštrumą, netinkamas apšvietimas, vitaminų trūkumas ir kt.

Vertinant susirgimų skaičių pagal ikimokyklinio ugdymo įstaigų grupes, pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai.

**2 pav. Regos sistemos sutrikimai pagal ikimokyklinio ugdymo įstaigų grupes (proc.)**

Lopšelio grupių vaikų, turinčių regos sistemos sutrikimų, rodiklis sudarė 2,2 proc., darželio grupių - 2,5 proc., o priešmokyklinio ugdymo grupėse padidėjo daugiau nei 2,5 karto ir sudarė 6,4 proc. (2 pav.).

***Kraujotakos sistema***

Rajone sergamumas kraujotakos sistemos ligomis kasmet didėja. 2018-2019 mokslo metais, lyginant su 2017-2018 mokslo metais, sergamumo rodiklis padidėjo 17 proc. (3 pav.).

**3 pav. Kraujotakos sistemos sutrikimų dinamika pagal metus (proc.)**

Analizuojant susirgimo skaičių pagal ikimokyklinio ugdymo įstaigų grupes - lopšelio grupėse užregistruoti 9,2 proc. vaikų, turinčių kraujotakos sistemos susirgimų, darželio grupėse - 7 proc., o priešmokyklinio ugdymo grupėse - 9,5 proc. (4 pav.).

**4 pav. Kraujotakos sistemos sutrikimai pagal ikimokyklinio ugdymo įstaigų grupes (proc.)**

***Kvėpavimo sistema***

Vaikų kvėpavimo sistemos sutrikimams įtakos turi įgimtos kvėpavimo sistemos patologijos bei ūminių susirgimų komplikacijos.

Pagal dažnumą šios sistemos sutrikimai užima antrą vietą (1 pav.). Analizuojant pagal amžių stebimas rodiklio augimas kartu su vaikų amžiumi - lopšelio grupėse sergančių kvėpavimo sistemos ligomis registruojama 7 proc., darželio grupėse jau 2 kartus daugiau - 15 proc., o priešmokyklinio ugdymo grupėse - 16,5 proc. (5 pav.).

**5 pav. Kvėpavimo sistemos sutrikimai pagal ikimokyklinio ugdymo įstaigų grupes (proc.)**

***Nervų sistema***

Vaikams nervų sistemos sutrikimus dažnai nulemia patiriama įtampa ikimokyklinio ugdymo įstaigose ir namuose, stresas ir kt.

Nervų sistemos sutrikimai rajone užėmė pagrindinę - pirmą vietą pagal nustatytų sveikatos sutrikimų dažnumą (1 pav.).

**6 pav. Nervų sistemos sutrikimai pagal ikimokyklinio ugdymo įstaigų grupes (proc.)**

Vertinant susirgimo atvejus pagal grupes - didžiausias susirgimų rodiklis užregistruotas tarp darželio grupių vaikų - 18,2 proc., šiek tiek mažiau sirgo priešmokyklinėse grupėse - 17,5 proc. ir mažiausias rodiklis registruotas lopšelio grupėse - 5,8 proc. (6 pav.).

***Virškinimo sistema***

Dažniausiai virškinimas sutrinka netinkamai maitinantis, patiriant nuolatinį stresą ir nerimą, esant nepakankamam arba pernelyg dideliam fiziniam krūviui ir t.t.

**7 pav. Virškinimo sistemos sutrikimai pagal ikimokyklinio ugdymo įstaigų grupes (proc.)**

Analizuojant vaikų virškinimo sistemos sutrikimus pagal grupes, nustatyta, kad virškinimo sistemos susirgimų rodiklis augo kartu su vaikų amžiumi - didžiausias skaičius užregistruotas tarp priešmokyklinio ugdymo grupių vaikų (7 pav.).

***Urogenitalinė sistema***

Urogenitalinės sistemos ligos nebuvo užregistruotos tik keturiose ikimokyklinio ugdymo įstaigose.

**8 pav. Urogenitelinės sistemos sutrikimai pagal ikimokyklinio ugdymo įstaigų grupes (proc.)**

Lopšelio grupėse susirgimų šios sistemos ligomis buvo registruojama daugiausiai - 1,5 proc., visų lopšelio grupių vaikų. Darželio grupėse, lyginant su lopšelio grupėmis, susirgimų rodiklis 1,5 karto buvo mažesnis ir siekė 0,9 proc. visų darželio grupių vaikų, o priešmokyklinio ugdymo grupėse rodiklis vėl padidėjo 33 proc. ir siekė 1,2 proc. (8 pav.).

***Endokrininė sistema***

Dažniausiai pasitaikančios endokrininės sistemos ligos tai: skydliaukės uždegimas (tiroiditas), cukrinis diabetas (1 tipo, rečiau 2 tipo), nutukimas, augimo sutrikimai (per žemas ar per aukštas ūgis), lytinio brendimo sutrikimai ir kt.

**9 pav. Endokrininės sistemos sutrikimai pagal ikimokyklinio ugdymo įstaigų grupes (proc.)**

Analizuojant susirgimo skaičių pagal ikimokyklinio ugdymo įstaigų grupes - lopšelio grupėse užregistruota 0,7 proc. vaikų, turinčių endokrininės sistemos sutrikimų, darželio grupėse - 0,6 proc., o priešmokyklinio ugdymo grupėse jau apie 4,5 karto daugiau - 9,5 proc. (9 pav.).

***Skeleto - raumenų sistema***

Skeleto - raumenų sistemos sutrikimus lemia spartus vaikų augimas tam tikrais periodais, o ypač brendimo metu, netaisyklinga laikysena, mažas fizinis aktyvumas, nepritaikyti suolai vaiko ūgiui. Daugiausiai pasitaikančios iškrypimo formos – laikysenos sutrikimai bei stuburo iškrypimai.

Rajono ikimokyklinio ugdymo įstaigose skeleto - raumenų sistemos sutrikimai nebuvo diagnozuoti tik dvejose įstaigose. Ydinga laikysena diagnozuojama 60 vaikų, skoliozė - 34 vaikams.

Pastebimas tendencingas sergamumo skeleto - raumenų sistemos ligomis didėjimas kartu su vaiko amžiumi - lopšelio grupėse vaikų, turinčių ydinga laikysena, rodiklis sudarė 1,2 proc. visų lopšelio grupių vaikų, darželio grupėse šis rodiklis padidėjo 2 kartus, o priešmokyklinio ugdymo grupėse vaikų, turinčių ydingą laikyseną, buvo užregistruota jau 4,3 proc. Vaikų profilaktinio patikrinimo metu nustatytos skoliozės (stuburo iškrypimo) atvejų skaičius taip pat žymiai kito didėjimo linkme (10 pav.).

**10 pav. Skeleto - raumenų sistemos sutrikimai pagal ikimokyklinio ugdymo įstaigų grupes (proc.)**

Galima daryti prielaidą, kad kuo vyresni vaikai, tuo dažniau jiems nustatomi skeleto - raumenų sistemos sutrikimai.

***Kraujas***

Kraujo susirgimai - vieni iš retesnių ikimokyklinio amžiaus vaikų susirgimų.

Rajone ikimokyklinio ugdymo įstaigose tik 10 vaikų buvo nustatytos kraujo ligos - lopšelio grupėse - 2 atvejai (0,5 proc.), darželio grupėse - 7 atvejai (0,5 proc.) ir priešmokyklinio ugdymo grupėse - 1 atvejis (0,2 proc.).

***Oda ir jos priedai***

Dažniausiai vaikams, lankantiems ikimokyklinio ugdymo įstaigas, diagnozuojami alerginiai odos susirgimai.

**11 pav. Odos ir jos priedų sutrikimai pagal ikimokyklinio ugdymo įstaigų grupes (proc.)**

Analizuojant pagal amžiaus grupės, daugiausia šios sistemos susirgimai buvo registruojama vaikams, lankantiems lopšelio grupės (9,7 proc.), apie 3 kartus mažiau - darželio grupėse (3,3 proc.) ir priešmokyklinio ugdymo grupėse - 2,9 proc. (11 pav.).

***KMI ir fizinis aktyvumas***

Problemos, susijusios su sumažėjusiu ar padidėjusiu kūno masės indeksu, yra dėl netinkamos mitybos, fizinio aktyvumo stokos, hormonų vaiko organizme sutrikimų.

16,2 proc. (350 vaikų) rajono profilaktiškai sveikatą pasitikrinusių vaikų turėjo per mažą kūno masę (pagal kūno masės indeksą (KMI)), padidėjusią kūno masę - 0,4 proc. (10 vaikų), nutukimą - 0,1 proc. (3 vaikai) ir 83,3 proc. vaikų turėjo normalią kūno masę (12 pav.).

**11 pav. Profilaktiškai pasitikrinę vaikai su padidėjusia ir sumažėjusia kūno mase (proc.)**

Fizinis aktyvumas privalomas visiems sveikiems vaikams. Daugumą vaikų, kurių sveikata sutrikusi, gydytojai nuo šio užsiėmimo atleidžia. Vis dėlto vaikams, kurių sveikata silpnesnė, dažnai labiau negu sveikiesiems reikalingas jų sveikatos lygį atitinkantis fizinis aktyvumas.

Skiriamos trys fizinio ugdymo grupės: pagrindinė (šiai grupei priklausantys vaikai yra visiškai sveiki), parengiamoji (vaikai turintys nedidelių sveikatos sutrikimų ar neseniai persirgę kokia nors liga) ir specialioji (mankštinamasi pagal specialią fizinio ugdymo programą). Vaikai nuo fizinio lavinimo užsiėmimų gali būti ir visiškai atleisti.

**12 pav. Profilaktiškai sveikatą pasitikrinusių vaikų pasiskirstymas pagal fizinio ugdymo grupes (proc.)**

Rajono ikimokyklinio ugdymo įstaigų vaikų sveikatos būklės analizė parodė, kad pagrindinei fizinio ugdymo grupei priskiriami 99,4 proc. visų profilaktiškai pasitikrinusių vaikų, po 0,3 proc. visų profilaktiškai pasitikrinusių vaikų priskirti parengiamajai grupei ir specialiajai fizinio ugdymo grupei. Vaikų, atleistų nuo fizinio ugdymo užsiėmimų, registruota nebuvo (12 pav.).

***Dantų ir žandikaulio būklė***

Dantų ir žandikaulio būklės įvertinimas reikalingas tam, kad būtų galima stebėti vaikų dantų, gleivinės būklę, pokyčius bėgant metams ir tai, kokį dėmesį tėvai skiria vaikų dantukų priežiūrai bei gydymui.

Rajono ikimokyklinio ugdymo įstaigų vaikų dantų būklė buvo pakankamai normali. 72,8 proc. visų profilaktiškai pasitikrinusių sveikatą vaikų dantys buvo sveiki, 27,2 proc. vaikams buvo nustatyta, kad jų dantys yra sugedę (12 pav.).

**13 pav. Profilaktiškai sveikatą pasitikrinusių vaikų dantų būklė (proc.)**

Analizuojant vaikų dantų būklę, pagal ikimokyklinio ugdymo įstaigų grupes, nustatyta, kad kuo vaikai vyresni, tuo prastesnė jų dantų būklė. Jeigu lopšelio grupėse vaikų, turinčių sugedusių dantų, skaičius buvo 4,4 proc., tai darželio grupėse šis skaičius išaugo apie 6 kartus ir sudarė 25,2 proc. visų darželio grupių profilaktiškai pasitikrinusių vaikų. Priešmokyklinėse grupėse šis skaičius 2 kartus viršijo darželio grupių vaikų skaičių ir 12 kartų lopšelio grupių vaikų skaičių, o tai sudarė 52,4 proc. visų priešmokyklinių grupių vaikų (14 pav.).

**14 pav. Profilaktiškai sveikatą pasitikrinusių vaikų dantų būklė pagal ikimokyklinio ugdymo įstaigų grupes (proc.)**

Rajone 97,7 proc. ikimokyklinio ugdymo įstaigų profilaktiškai pasitikrinusių vaikų žandikaulio būklė buvo normali ir tik 2,3 proc. vaikų buvo nustatyta nenormali žandikaulio būklė.

**IŠVADOS**

1. 2018-2019 m. profilaktiškai sveikatą pasitikrino 100 proc. ikimokyklinio ugdymo įstaigų vaikų;
2. dažniausiai vaikams nustatyti kvėpavimo sistemos sutrikimai - 320 atvejų (13,9 proc.) ir nervų sistemos sutrikimai - 366 atvejai (15,9 proc.). Trečioje vietoje yra kraujotakos sistemos sutrikimai – 183 atvejai (7,9 proc.);
3. užregistruoti 5 klausos sistemos sutrikimo atvejai;
4. nustatyti 75 regos sistemos sutrikimų atvejai (3,2 proc.). Pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai;
5. vaikų virškinimo sistemos sutrikimai ir urogenitalinės sistemos sutrikimai neužregistruoti tik keturiose įstaigose;
6. užregistruoti 25 atvejai endokrininės sistemos sutrikimų. Susirgimų cukriniu diabetu registruota nebuvo;
7. iš skeleto - raumenų sistemos ligų, vaikams buvo diagnozuojama ydinga laikysena - 60 atvejų (2,6 proc. visų profilaktiškai pasitikrinusių vaikų) ir skolioze - 34 atvejai (1,5 proc.);
8. rajone ikimokyklinio ugdymo įstaigose 10 vaikų buvo nustatytos kraujo ligos;
9. daugiausia alerginės kilmės odos susirgimų užregistruota lopšelio grupėse;
10. 16,2 proc. vaikų turėjo per mažą kūno masę (pagal kūno masės indeksą (KMI)), padidėjusią - 0,4 proc., nutukimą - 0,1 proc. ir 83,3 proc. vaikų turėjo normalią kūno masę;
11. pagrindinei fizinio ugdymo grupei priskiriami 99,4 proc. visų profilaktiškai pasitikrinusių vaikų, po 0,3 proc. visų profilaktiškai pasitikrinusių vaikų priskirti parengiamajai grupei irspecialiajai fizinio ugdymo grupei. Vaikų, nuo fizinio ugdymo užsiėmimų atleistų, registruota nebuvo;
12. 72,8 proc. visų profilaktiškai pasitikrinusių sveikatą vaikų dantys buvo sveiki, likusiems (27,2 proc.) vaikams buvo nustatyta, kad jų dantys yra sugedę. 97,7 proc. ikimokyklinio ugdymo įstaigų profilaktiškai pasitikrinusiems vaikams žandikaulio būklė buvo normali ir tik 2,3 proc. vaikų buvo nustatyta nenormali žandikaulio būklė. Nustatyta, kad kuo vaikai vyresni, tuo prastesnė jų dantų ir žandikaulio būklė.